Stripe

Stripe on globaalne tehnoloogiaettevõte, mis on spetsialiseerunud finantsteenuste ja tarkvara arendamisele ning maksete töötlemise lihtsustamisele veebis. 

Stripe’i asutasid Patrick ja John Collison 2009. aastal. Ettevõte pakub lahendusi makselahenduste integreerimiseks ettevõtete veebilehtedele ja mobiilirakendustesse, mis muudab globaalsed maksed kiiremaks ja turvalisemaks. 

 Ajalugu 
Ettevõtte asutasid 2009. aastal Iirimaalt pärit vennad Patrick ja John Collison, kes mõlemad olid juba maast madalast tarkvaraarendusega tegelenud ning tundsid, et olemasolevad makselahendused ei suuda piisavalt hästi toetada internetiajastu kiiret arengut. Stripe'i esialgne eesmärk oli teha maksete vastuvõtmine veebis nii lihtsaks kui võimalik, et aidata ettevõtetel keskenduda oma põhitegevusele ilma tehniliste takistusteta. 2011. aastal pärast ettevõtte asutamist osales Stripe Y Combinatori kiirendiprogrammis, kus saadi olulist tagasisidet ja juhiseid, mis aitasid Stripe'il oma ärimudelit veelgi täiustada. Samal aastal hakkas Stripe teenuseid osutama juba ka iseseisva ettevõttena, luues arendajatele lihtsa API, mis võimaldas neil kiiresti ja turvaliselt makseid vastu võtta.

Stripe'i kasv oli kiire, kuna pakuti kiireid ja lihtsaid makselahendusi. Stripe oli peagi üks usaldusväärsemaid makseplatvorme idufirmade ja tehnoloogiaettevõtete seas. 2012. aastal laienes Stripe Kanadasse, Suurbritanniasse ja veel mitmesse Euroopa riiki. Järgnenud aastatel lisas Stripe tootevalikusse uusi teenuseid, nagu Stripe Atlas ja Stripe Radar.

 Teenused 
Stripe on välja töötanud laia valiku finantsteenuseid, mis on mõeldud eri suurusega ettevõtetele alates idufirmadest kuni suurettevõteteni. Stripe'i osutatavate teenuste eesmärk on lihtsustada maksete vastuvõtmist ja töötlemist, kuid samuti pakkuda terviklikke lahendusi ettevõtte finantstegevuse haldamiseks.

Stripe'i põhiteenus hõlmab maksete töötlemist, võimaldades ettevõtetel vastu võtta makseid nii krediitkaartide, pangalinkide kaudu kui ka mobiilimakseid. Stripe toetab üle 135 valuuta ja pakub ka võimalusi korduvate maksete haldamiseks. Stripe Connect on loodud, et võimaldada vastu võtta ja vahendada makseid kolmandate osapoolte müüjate ja klientide vahel. Stripe Atlas on teenus, mis aitab uutel ettevõtetel asutada Ameerika Ühendriikides äriühingu, avada pangakontod ja saada maksunõustamist. Stripe Radar on pettuste tuvastamise ja ennetamise tööriist, mis kasutab masinõpet ja mustrituvastust, et tuvastada ja blokeerida väärtehingud. Stripe Billing pakub arvelduslahendusi, mis võimaldab ettevõtetel hallata arveid, teha kindlaks maksmata arveid ja automatiseerida arvete esitamist. Stripe'i muude toodete seas on ka ettevõtte krediitkaardid, finantsaruandluse tööriistad ja kliendiandmete analüüsivahendeid, mis aitavad ettevõtetel optimeerida finantstegevust ja edendada kasvu. 

 Mõju 
Stripe'i platvorm annab nii väikestele kui ka keskmise suurusega ettevõtetele juurdepääsu samadele võimsatele makse töötlemise vahenditele, mida kasutavad suured kontsernid, kuid ilma keeruka infrastruktuuri ülesehitamise ja haldamise vajaduseta. Stripe'i lahendused on aidanud kaasa ka uute ärimudelite tekkimisele, kus platvormid vahendavad tooteid ja teenuseid kolmandate osapoolte müüjatelt lõpptarbijatele. Lisaks majanduslikele aspektidele on Stripe'il oluline roll ka finantstehnoloogia innovatsioonis, kuna on tagatud võimalus masinõpe pettuste tuvastamiseks ning paindlikud API-d, mis võimaldavad arendajatel integreerida ja kohandada makselahendusi vastavalt konkreetsete rakenduste vajadustele. Stripe on mänginud olulist rolli finantstehnoloogia demokratiseerimisel, muutes keerulised ja sageli kättesaamatud finantsteenused kättesaadavamaks nii alustavatele ettevõtetele kui ka arenevatele turgudele. See on võimaldanud globaalset majanduslikku kaasatust, aidates ettevõtetel rahvusvaheliselt kasvada ja laieneda uutele turgudele.

 Tunnustus ja kriitika 
Stripe on saanud tunnustust uuendusliku tehnoloogia eest, sealhulgas on mitu tehnoloogiaajakirja nimetanud seda üheks maailma innovaatilisemaks ettevõtteks. Forbes ja muud äriajakirjad on tihti esile tõstnud Stripe'i kui üht juhtivat ettevõtet, mis muudab maksetööstust ja toetab digitaalse majanduse kasvu. Lisaks on Stripe pälvinud auhindu oma uuenduslike makselahenduste ja ettevõtluse toetamise eest.

Samas on Stripe'i ka kritiseeritud, eriti andmekaitse ja privaatsuse teemal. Euroopas kehtivate GDPR-i nõuete tõttu on Stripe pidanud oma andmekaitse praktikaid kohandama, et vastata rangematele nõuetele. Kriitikud on juhtinud tähelepanu ka sellele, et Stripe'i süsteemid võivad olla sihtmärgiks küberrünnakutele, mis nõuab pidevat turvameetmete täiustamist ja investeeringuid küberturbesse.

 Viited 

Kategooria:Pangandus